b'\n_START_ARTICLE_\nRautatienrakentajien hautausmaa\n_START_PARAGRAPH_\nRautatienrakentajien hautausmaa  (my\xc3\xb6s Radanrakentajien hautausmaa tai Rautatiel\xc3\xa4isten hautausmaa) on pieni hautausmaa Hyvink\xc3\xa4\xc3\xa4n keskustan Parantolan kaupunginosassa Sandelininkadulla. Se on Hyvink\xc3\xa4\xc3\xa4n vanhin hautausmaa ja se perustettiin vuonna 1858. Hautausmaa oli VR:n ja siten Suomen valtion omistuksessa vuoteen 2000 asti, jolloin se siirtyi Hyvink\xc3\xa4\xc3\xa4n seurakunnalle._NEWLINE_Nimens\xc3\xa4 mukaisesti Rautatienrakentajien hautausmaa perustettiin Helsingin ja H\xc3\xa4meenlinnan v\xc3\xa4lisen rautatien rakentajien viimeiseksi leposijaksi. My\xc3\xb6hemmin sinne on haudattu tunnettuja hyvink\xc3\xa4\xc3\xa4l\xc3\xa4isi\xc3\xa4. Hautausmaan yhteydess\xc3\xa4 ei ole kirkkoa tai kappelia, mutta Hyvink\xc3\xa4\xc3\xa4n kirkko sijaitsee lyhyen k\xc3\xa4velymatkan p\xc3\xa4\xc3\xa4ss\xc3\xa4.'